பாடம் 19
ஒரு பெண் கடைசியில் குணமடைகிறாள்
நோக்கம்: நம் இருதயங்களின் ஏக்கங்களை நாம் மற்றவர்களிடமிருந்து மறைத்தாலும் இயேசு அறிவார் என்பதையும், அவர் நம்மேல் அக்கறை உள்ளவர் என்பதையும் பிள்ளைகளுக்குக் கற்பித்தல்.
வேத வாசிப்பு: மாற்கு 5:25-34
மனப்பாட வசனம்: சங்கீதம் 44:21 – “தேவன் … இருதயத்தின் மறைவான காரியங்களை அறிந்திருக்கிறார் …”
தொடக்கப் புள்ளி
இரகசியங்களைப் பற்றிப் பேசுங்கள். ஒருவர் வேறு யாருக்கும் தெரியாத, பொருட்களை வைக்கும் இரகசிய (மறைவான) இடத்தை வைத்திருக்கலாம். இன்னொரு எடுத்துக்காட்டு: தேர்வில் கேட்கப்படும் கேள்விகள் முன்கூட்டியே இரகசியமாக வைக்கப்பட வேண்டும்.
இன்றைய போதனையின் முக்கிய குறிப்புகள்
1. ஒரு பெண் மிகவும் நோயுற்றிருந்தாள். 12 ஆண்டுகளாக அவள் துன்பப்பட்டாள். பல மருத்துவர்கள் முயன்றும் ஒருவராலும் அவளுக்கு உதவ முடியவில்லை. குணத்தைத் தேடி அவள் தன் பணத்தையெல்லாம் செலவழித்துவிட்டாள் (5:25-26). அதைவிட மோசமாக, அவளுடைய நோயால் பக்தியுள்ள யூதர்களுக்கு அவள் ஏற்றுக்கொள்ளப்படாதவளானாள். பிறருடைய வீடுகளில் அவளுக்கு வரவேற்பு இல்லை. மற்ற விசுவாசிகளோடு சேர்ந்து தேவனை ஆராதிக்கவும் அவளுக்கு அனுமதி இல்லை.
2. அப்போது இந்தப் பெண் இயேசுவைப் பற்றிக் கேள்விப்பட்டாள். தான் கேட்டதன்படி செயல்பட்டு அவரிடம் வந்தாள். கூட்டத்திலுள்ளவர்கள் தன்னைத் தங்கள் அருகில் விரும்பமாட்டார்கள் என்று தெரிந்ததால், அவள் அமைதியாகவும் வெட்கத்தோடும் வந்தாள். ஆகவே இரகசியமாகக் குணமடைய விரும்பினாள். இயேசுவின்மேல் அவளுக்குப் பெரிய விசுவாசம் இருந்தது. அவருடைய வல்லமை மிகப் பெரிது; அவர் ஆடையின் ஓரத்தை மட்டும் தொட்டாலே தான் குணமாவேன் என்று நம்பினாள் (5:27-28). படம் 19-ஐக் காட்டுங்கள்.
3. அந்தப் பெண் இயேசுவைத் தொட்டுவிட்டாள்; உடனே குணமானாள். இயேசு அதை உணர்ந்தார்; உதவி தேவைப்படும் ஒருவரின் விசேஷ தொடுதல் அது என்று அவர் அறிந்தார். “என்னைத் தொட்டது யார்?” என்று கேட்டார் (5:29-30). அது முட்டாள்தனமான கேள்வி என்று சீடர்கள் நினைத்தார்கள். எப்போதும்போல் அவரைச் சுற்றித் திரளான மக்கள் இருந்தார்கள்; எல்லோரும் அவர் அருகில் வர முண்டியடித்தார்கள் (5:31). அங்கிருந்த எவரும் தொட்டிருக்கலாமே!
4. ஆனாலும் இயேசு தொடர்ந்து அந்த நபரைத் தேடினார். தன் இரகசிய குணமாக்கம் கண்டுபிடிக்கப்பட்டதை அந்தப் பெண் அறிந்து, கூட்டத்தின் முன்னிலையில் இயேசுவிடம் வந்தாள் (5:32-33).
5. இயேசு அவளிடம் மென்மையாகப் பேசினார். தம்மேல் அவள் வைத்த விசுவாசத்தைப் பாராட்டினார். இனி அவள் நலமாயிருப்பாள் என்று உறுதி கூறினார். “சமாதானத்தோடே போ” என்று வாழ்த்தினார்; அதாவது, “இனி நீ பயப்பட ஒன்றுமில்லை” என்று பொருள் (5:34).
மனப்பாட வசனத்தைப் பதிய வைத்தல்
சங்கீதம் 44:21-ஐ பிள்ளைகளோடு சேர்ந்து பலமுறை சொல்லுங்கள்.
கதைக்கு நம் பதில்
அந்தப் பெண் இயேசுவை இரகசியமாகத் தொட்டபோது குணமானாள்; ஆனால் முன்வந்து இயேசுவிடம் பேசியபோது தன் குணமாக்கத்தின் அற்புதத்தை எல்லோருடனும் பகிர்ந்துகொண்டாள். இயேசு தனக்குச் செய்ததை வெளிப்படையாகச் சொன்னது அவளுடைய விசுவாசத்தை உறுதிப்படுத்தியது. அமைதியாகப் போயிருந்தால் இருந்திருக்கக்கூடியதைவிட அதிக மகிழ்ச்சியும் சமாதானமும் அவளுக்கு இருந்தது.
இயேசு நமக்குச் செய்ததை மற்றவர்களுக்குச் சொல்லும்போது, அவர்மேல் நமக்குள்ள விசுவாசமும் அன்பும் வளர்கின்றன.
